DA Den Europæiske Unions Tidende CE 88/441

(2004/C 88 E/0449)

SKRIFTLIG FORESPØRGSEL E-2904/03

af Miet Smet (PPE-DE) til Kommissionen

(1. oktober 2003)

Om: CARDS-programmet

EU fremmer retsstatsforhold, god forvaltningspraksis, offentligt ansvar og ytringsfriheden i det vestlige Balkan gennem det regionale program »Community Assistance for reconstruction, development and stabilisation«. Inden for rammerne af dette regionale CARDS-program offentliggjorde Kommissionen i 2002 en indkaldelse til forslag om »Support to the rule of law, good governance, public accountability and freedom of opinion« (114716/C/G/multi).

Fra det tidligere Jugoslavien kom der reaktioner fra mindst tre kvindecentre (Women's Studies Center i Beograd, Women's Studies Center i Zagreb og Alternative Academic Network-Belgrade) med hver sit forslag. På trods af at fremme af ligelig deltagelse af mænd og kvinder i demokratiseringsprocessen var en af prioriteterne i CARDS-programmet for demokratisk stabilisering 2002, fik ingen af disse tre centre EU-støtte til finansiering af deres projekt.

Er der andre organisationer, som arbejder for lige muligheder for kvinder og mænd, som på grundlag af den offentlige indkaldelse 114716/C/G/multi modtager EU-midler til finansiering af deres projekt? Hvilke organisationer er der i bekræftende fald tale om?

Hvorfor kom projektforslagene fra Women's Studies Center i Beograd, Women's Studies Center i Zagreb og Alternative Academic Network-Belgrade ikke betragtning?

Svar afgivet på Kommissionens vegne af Christopher Patten

(14. november 2003)

Kommissionen er meget opmærksom på at sikre, at ligestillingsspørgsmål integreres i alle Det Europæiske Fællesskabs bistandsprogrammer. Udvælgelsen af projekter, som fremsættes i forbindelse med indkaldelse af forslag inden for rammerne af programmet for EF-bistand, genopbygning, udvikling og stabilisering (CARDS), sker efter meget strenge evalueringsprocedurer, således at de bedste forslag udvælges til finansiering med de disponible ressourcer.

Hvad angår det foreslåede projekt, som det ærede medlem omtaler, er det vigtigt at nævne, at ud af de 130 indgåede forslag fra de seks modtagerlande på Vestbalkan, er der kun udvalgt ni. De ni projekter blev udvalgt alene på basis af deres kvalitet med hensyn til forvaltningskapacitet og bæredygtighed. De tre organisationer, som det ærede medlem omtaler, opnåede desværre ikke et evalueringsresultat, som var tilstrækkelig godt til at muliggøre finansiering. Men det vil sikkert interessere det ærede medlem at høre, at den ikke-statslige organisation (ngo) »Woman Kind World-Wide« vil få et tilskud til med bistand fra lokale partnere at udarbejde et program vedrørende albanske kvinder i lederjobs.

Generelt set er fremme af ligestilling mellem mænd og kvinder i demokratiseringsprocessen i Serbien og Montenegro også en af prioriteterne for det europæiske initiativ for demokrati og menneskerettigheder (EIDHR). EIDHR-programmet for 2000 for mikroprojekter, som løber indtil udgangen af 2003, har støttet fire lokale kvindeorganisationer fra Serbien (Novi Sad's kvindecenter, SOS hotline og pigecentret, den multietniske kvindegruppe Seleus og det autonome kvindecenter) og to lokale kvindeorganisationer fra Montenegro (montenegrinske kvinders vælgerforening og kvindeforum). Kommissionen følger ligestillingsspørgsmål med særlig interesse både i forbindelse med CARDS- og EIDHR-programmet.